Как да започна захранването с млечна каша?
 При захранване с каши се спазват принципите на въвеждане на всяка нова храна - монокомпонентен състав или брашно от една зърнена култура.  Първата млечна каша е от ориз или елда, а на по-следващ етап се въвежда царевична с ориз или просо. След навършване на шест месеца се включват каши на основата на зърнени продукти, съдържащи глутен - пшеница, овес, ръж, ечемик и др.  В по-ранна детска възраст са възможни реакции на непоносимост към него. 
Многозърнести каши и такива с тиква, моркови, праз лук, ябълки, круша, банани, месо и други продукти повишават хранителната стойност и разнообразяват вкуса на кашата.  Добавянето на плодове и зеленчуци способства усвояването на желязо, тъй като са богати на витамин С.  Кашите с мед, цитрусови плодове, ядки и какао се отлагат за след една година.  Бъдете особено внимателни с тези храни при предразположение към алергии поради фамилна обремененост.
За кърмачетата след десет месеца се предлагат и специални каши обогатени с витамини или мюсли - сухи разтворими смеси на основата на пшеничен, царевичен, овесен и оризов грис с парченца плодове и ядки.  Тяхната консистенция е по-зърнеста за разлика от бебешките каши, с което се спомага развитието на дъвкателни умения - чудесен вариант на преходна храна. 

